Ko ētahi o ngā nawe hītori o Ngāti Rangitihi ki te Karauna ko te korenga ōna e kawe i ana mahi i runga i te pono nōna i rīhi, nōna i hoko atu tētahi poraka whenua o Ngāti Rangitihi. Ko te tangohanga o ngā whenua nui rawa atu i te ariki mai i Te Mahinga Tūmatanui. Mōhio kē tātou ngā iwi Māori ki tērā, ki tērā o ngā ture, Te Public Works Act me ōna kia huna anō tērā taniwha ki te haere mai ki te whanoke, ki te tāhae i ō tātou nei whenua, nō reira Ngāti Rangitihi me mihi atu au ki a koutou i te mea kua pāngia tērā āhuatanga ki a koutou. I rongo au i ngā kōrero i te wā i rū te whenua, i hū te maunga puia a Tarawera me te tauira anō i te wā i rū te whenua, i puia te maunga i noho marara koutou nā te raru i tētahi o ngā takiwā. I a au e whakaaro ake mō te taha o te Karauna, mō kei hea te Karauna i taua wā. Kei hea rawa te Karauna i taua wā. I rongo i noho mokemoke koutou. Kei whea te ringa āwhina nā te Kāwanatanga? Kei whea te ringa tautoko nō te Kāwanatanga? Nō reira, ko tēnei pire ka whai wāhi anō ki te whakatakoto i tērā hītori kia mōhio mai tātou katoa, pēra ana te āhua, pērā ana ngā hapa, ngā hara i tau anō i a koutou, i te mea ko te nuinga o ngā tāngata i parekurahia i mate i tērā o ngā rautau nā koutou, nā koutou tērā, nā koutou.